René Skau Björnsson (S), 2005-04-27:
I Socialdemokratiet synes vi, at det her er et godt forslag.
Det ligger på lige linje med vores tidligere udspil på sundhedsområdet, både når det gælder forebyggelse af livsstilssygdomme og opbygningen af et røgfrit samfund.
Vi har overordnet den holdning, at sundhed ikke bare er en konsekvens af vores egen individuelle livsstil og vaner.
Vores sundhed er i lige så høj grad resultatet af det samfund, vi lever i.
Hvis ikke samfundet leverer de rammer, der skal til, kan vi ikke sætte ind over for alle de forhold i den enkeltes tilværelse, som er skyld i usunde livsvaner og sygdomme.
Her er rygning et indlysende indsatsområde.
I sidste uge blev regeringens lovforslag om obligatorisk skiltning om rygepolitik på offentligt tilgængelige serveringssteder vedtaget.
Vi støttede forslaget, men vi understregede samtidig, at det kun var et meget lille skridt i den rigtige retning.
Der skal meget mere til.
Skiltning alene angiver jo kun en rygepolitik for de besøgende, der så frivilligt kan beslutte, om de vil gå ind eller ej.
Det tager overhovedet ikke højde for det personale, der arbejder de steder, og som hver dag ufrivilligt udsættes for passiv rygning.
Arbejdsskadestyrelsen har for nylig anerkendt følgerne af passiv rygning på arbejdspladsen som en arbejdsskade i en konkret sag.
Sundhedsstyrelsen har tidligere vurderet, at der i Danmark sker mellem 100 og 750 dødsfald om året alene som følge af passiv rygning.
Vi ved også, at hotel- og restaurationsbranchen har opgjort, at 5-10 ansatte inden for den branche dør hvert eneste år som følge af passiv rygning.
I Socialdemokratiet mener vi ikke, at det skal være livsfarligt at gå på arbejde, og derfor støtter vi et forbud mod rygning på serveringssteder.
Jeg synes så, at det er ærgerligt, at vi nu skal vente helt frem til 2006 – det er jo det, ministeren siger i dag – før vi kan forvente konkrete initiativer overhovedet fra regeringens side.
Vi mener så også fra Socialdemokratiets side, at forbuddet på serveringssteder ikke kan gøre det alene.
Vi vil gerne have lagt en plan for årene frem, som skal lede til et forbud mod rygning på alle offentlige steder.
Det er indlysende, at et øjeblikkeligt forbud ikke batter noget, og derfor støtter vi forslaget om en meget konkret langsigtet handlingsplan, så vi kan forberede både rygere og ikkerygere på et røgfrit offentligt rum.
Det har været en succes flere steder rundtomkring i verden – Irland, Amerika og andre lande – hvor man har haft fremsynede regeringer og fremsynede sundhedsministre, der har gjort noget; hvor man har indført røgfrihed i alle offentlige rum, bl.a. restauranter og pubber.
Skeptikerne kaldte det en hetz og forudså ramaskrig blandt rygerne og konkurser for pubberne og restauranterne.
Det har vi ikke hørt meget til.
Tværtimod er det modsatte sket, nemlig at beværtningerne er bedre besøgt på grund af røgfriheden, men det er ikke sket fra den ene dag til den anden.
Det er sket ved, at man har foretaget en samlet, koordineret indsats, en gennemarbejdet handlingsplan.
Så vi kan altså skabe et røgfrit rum, uden at rygerne føler sig som jaget vildt.
I Socialdemokratiet ønsker vi på sigt den røgfrihed.
Helt konkret betyder det, at vi som et led i en større handlingsplan bl.a. vil sætte tre yderligere ting på dagsordenen end dem, som er listet op i De Radikales forslag.
For det første skal vi have oplysningskampagner, der er målrettet de helt unge teenagere.
Her kunne man lægge vægt på, at mange finder rygning ulækkert, at rygning ælder huden, går ud over udseendet, og hvad der ellers er af negative ting.
For det andet synes vi, at der skal være bedre og billigere adgang til nikotinpræparater.
Man kunne tænke sig, at en betingelse for at kunne sælge cigaretter, cigarer og anden røgtobak også er at sælge nikotinpræparater.
Vi skal også have set på, om vi kan gøre nikotinpræparaterne billigere, enten ved direkte tilskud eller ved at samarbejde med medicinalindustrien.
For det tredje mener vi, at der skal være et gratis udbud af godkendte rygeafvænningstilbud som en del af vores sundhedsvæsens almindelige tilbud.
Alle regioner og kommuner bør forpligte sig til at kunne give gratis rygeafvænning til alle, der ønsker det.
I dag er der en artikel i Politiken, der viser, at det har været en succes på Amtssygehuset i Glostrup at tilbyde rygeafvænning.
Hvert eneste år er der 12.000 danskere, der dør af rygerelaterede sygdomme.
Ud over at det tal rummer nogle menneskelige tragedier, skjuler det også en kæmpe offentlig udgift.
Undersøgelser viser, at halvdelen af alle rygere faktisk ønsker at holde op.
Derfor skal en forebyggende indsats på tobaksområdet rette sig mod tilbud til rygere, der ønsker at kvitte tobakken, og vi skal også sørge for en indsats for at forhindre unge i at begynde at ryge.
Derfor opfordrer vi til en åben og konstruktiv debat, og vi støtter forslaget om en handlingsplan, der leder frem mod total røgfrihed i det offentlige rum.